《与谢舍人论文》
清代·吴观礼

震川望溪评迁《史》，谁欤述者后有王。蜀輶归来书满箧，此本斑駮留丹黄。

炎云忽堕雨点白，门外车声动霹雳。挟书剥啄寻幽人，共手一编恣探索。

波澜壮阔疑忘归，秋鹰欲下盘空飞。龙门奇谲不可状，薪火孰与扬余煇。

东坡气似峻坂騧，昌黎古干无杂花。韩苏闳肆各有得，格判唐宋徒吁嗟。

亦从精微造真放，江河浊浪纷淘沙。才力由来夸横绝，切理应须透冰雪。

刘繁方简姚吐含，醉翁法嗣森成列。画师画马论神骏，骨肉相包始清稳。

梅氏犹称具体微，余人率借空虚遁。中声要入黄钟宫，二京文艺罗西东。

宅心醰粹性灵足，博厚期与《诗》《书》同。千秋义法求统宗，秘旨乃在葫芦中。

行无地难且践迹，涉猎子长师扶风。

作者简介：（?—约1878）浙江仁和人，字子㑺，号圭庵。同治初入左宗棠幕府，甚受倚重。十年，应试成进士，官编修。有《读鉴随录》、《圭庵诗录》等。